**VASIVÍZ ZRt.**

**Szombathely**

**Rákóczi F. u. 19.**

**Fürdő komplexum tervezett működtetési költségei és bevételei 2019. évre**

Az alábbiakban bemutatjuk a **Fedett Uszoda és Termálfürdő** (továbbiakban Uszoda), valamint az ún. **TAO beruházás keretében létrejött új létesítmény** működésének **2019. évre** vonatkozó számított üzemeltetési költségeit, ráfordításait és bevételeit a létesítmények **egész éves nyitva tartását feltételezve**. A részletes adatokat az 1. sz. melléklet tartalmazza.

A számítás nem tartalmaz bérleti díjat, miután a Működtetési és támogatási szerződés szerint ingyenes üzemeltetésben állapodtak meg a szerződő felek.

Nem számoltunk az Uszoda veszteségfinanszírozásra Szombathely MJV Önkormányzatától előző években kapott támogatással.

***Bevételek***

Az Uszoda bevételeket a 2017. 10-12. hónap, valamint a 2018. 1-9. hónap analitika tényadata alapján, az új létesítmény bevételeit a 2018. 1-9. hónap analitika tényadata illetve az érvényben lévő megállapodások alapján terveztük.

**Az Uszoda bevételei 87 848 eFt**, amely tartalmazza az Uszoda eszközhasznosításából származó bérleti díj bevételeket is.

A **TAO beruházás bevétele** a fentiek szerint **32 065 eFt**.

***Költségek***

A **közvetlen anyagköltség** tartalmazza a szükséges vegyszeranyagok költségét, amely a medencék folyamatos működéséhez, használatához, a medencék jó vízminőségének megtartásához szükséges. Az **Uszoda** vegyszeranyag költsége **3 449 eFt**.

 Az **Új medence** anyagköltsége a vegyszeranyag szükséglet tekintetében **2 813 eFt**.

**Villamos energia** költség meghatározásánál a 2017. 10-12. hónap, valamint a 2018. 1-9. hónap analitika tényadata alapján a 2019. évben érvényes 29,5 Ft/kWh egységárral az **Uszoda** tervezett villamos energia költsége **17 243 eFt**, az **Új medence és létesítmények** tervezett villamos energia költsége **8 208 eFt**.

**Gázdíj** esetében szintén a 2017. 10-12. hónap, valamint a 2018. 1-9. hónap felhasználásából kiindulva a 2019. I-III. negyedévben érvényes szerződés szerinti árakkal, valamint a jelenlegi szerződés lejáratát követően, 2019. IV. negyedévben lehetséges áremelkedéssel számoltunk. Az **Uszoda** költsége **31 583 eFt,** az **Új medence és új létesítmények 11 360 eFt**.

**Bérköltség**eta 2018. évi terv összegéből kiindulva számítottuk, 10 %-os béremelést tervezve. Az **Uszoda** bérköltsége - kivéve az üzem vezetőjét és az adminisztrátort illetve a nyugdíjas szövetkezeten keresztül foglalkoztatott 4 fő fürdőüzemi munkást - **95 912 eFt.** Az **Új medence és létesítmények** bérköltsége a 2 fő úszómester összes bérét, valamint a karbantartók, a fürdőüzemi munkások és a laboráns erre a létesítményre jutó bérköltségét tartalmazza, összesen **8 803 eFt**.

**Személyi jellegű egyéb kifizetések** összege a 2018. év terv adatai alapján – a jelenlegi jogszabályok mellett - a bérköltség 8,5 %-a, az **Uszoda** vonatkozásában **7 299 eFt**, tartalmazzák a cafeteria elemek költségét, amely 240 eFt/év/fő, ennek adóvonzatait, valamint a betegszabadság, táppénz hozzájárulás és munkába járás költségeit. Az **Új medence és létesítményei**hez kapcsolódóan **748 eFt**.

**Bérjárulékok** esetében a 2018. évben érvényes járulékokat vettük figyelembe (19,5 % szociális hozzájárulást és 1,5% szakképzési hozzájárulást), az **Uszoda** vonatkozásában a költség **20 142 eFt**, az **Új medence** vonatkozásában **1 849 eFt**.

**Közvetlen értékcsökkenés** számításakor a térítésmentes vagyonátadáshoz nem kapcsolódó mobil eszközöket a jelenlegi nyilvántartás szerint véve alapul, a társaságunknál maradó eszközök 2019. évre kalkulált évi értékcsökkenése **6 491 eFt**.

**Karbantartás (saját)** az **Uszoda** vonatkozásában a korábbi éveket véve alapul **12 000 eFt** összeggel számoltunk, az **Új medence** **és létesítmények** vonatkozásában, figyelembe véve a 2 éves garanciális időszakot, mindössze **500 eFt**-tal kalkuláltunk, ami a garanciális időszak lejártát követően várhatóan emelkedni fog.

**Karbantartás (idegen)** **Uszoda** vonatkozásában az előző éveket véve alapul **6 020 eFt** összeggel számoltunk, az **Új medence és létesítmények**hez kapcsolódóan a légtechnikához, az új kazánhoz, a lifthez kapcsolódnak, a jelenleg rendelkezésre álló információk alapján, szerviz kötelezettségek, amelynek kalkulált összege **2 523 eFt**. A költséget a meglévő szerződések illetve a folyamatban lévő tárgyalások alapján kalkuláltuk.

**Távközlés, postai szolgáltatás költsége** a 2018. év várható adata alapján került meghatározásra, az **Uszoda** vonatkozásában összege **100 eFt**, **Új létesítmény 50 eFt**.

**Egyéb igénybevett szolgáltatások** között kerül elszámolásra a nyugdíjas szövetkezeten keresztül történő foglalkoztatás, a nyári időszakban a termálfürdő üzemeltetéséhez kapcsolódó diákfoglalkoztatás, az uszoda és termálfürdőhöz kapcsolódó őrzés költsége, a tagsági díjak, a köztisztasági díjak, a reklám és hirdetési költségek, a szakértői díjak. Jelentősebb költségek a nyugdíjas szövetkezet 6 236 eFt, a diákfoglalkoztatás,2 040 eFt, a köztisztasági díjak 804 eFt. A felsorolt szolgáltatásokat a 2018. évi várható adatok alapján, illetve a nyugdíjas szövetkezeten keresztül történő foglalkoztatás költségét 3 %-kal emelve kalkuláltuk, így az **Uszoda költsége 8 591 eFt, az Új létesítmény 574 eFt**.

**Bérleti díj** nem került meghatározásra.

**Vízkészlet járulék** a medencék teljes és a napi részleges vízcseréjéhez, valamint a vizesblokkokban felhasznált víz mennyiségére számított költség, **Uszoda** tekintetében **601 eFt**, az **Új medencére 267 eFt**.

**Egyéb költségek** között a vagyonbiztosítás és a hatósági díjak kerülnek elszámolásra. A 2018. évi várható költség alapján az **Uszoda** költsége **400 eFt**, az **Új medence** **és létesítmények** biztosítása az érvényes kötvény alapján **517 eFt**.

**Belső szolgáltatás** **(átterhelés)** a medencék teljes és napi részleges vízcseréjéhez használt ipari víz illetve ivóvíz felhasználás, a vizesblokkokban felhasznált ivóvíz, másrészt a szennyvízcsatorna ezekhez kapcsolódó igénybevételét jelenti. Az **Uszoda** vonatkozásában a tervezett mennyiségekhez kapcsolódóan a költség **19 719 eFt**, az **Új medence** vonatkozásában **9 846 eFt**. Árak tekintetében az Önköltség-számítási szabályzatban előírtak szerint önköltségi árral számoltunk.

**Belső szolgáltatás (labor)** a szükséges mintavételek miatt a labor költségek számbavétele is elkerülhetetlen. Ezen költségtényezőt a kalkulációban önköltségen vettük figyelembe az Uszoda, valamint az Új medence vonatkozásában egyaránt, a 2018. évi tényadatokból kiindulva. Kalkulált költség az **Uszoda** tekintetében **4.333 eFt**, az **Új medence** vonatkozásában **675 eFt**.

Társaságunk tevékenységeit kiszolgáló üzemek, szervezetek költségeit minden hónapban ráterheljük a tevékenységekre, a költségfelosztási szabályzatunk szerint. Ilyenek **a gépjárművek, munkagépek, kisgépek üzemeltetési költségei**, az informatika a HR és a munkavédelem költségei. Ezek a költségek a 2018. évi tervadatok szerint kerültek meghatározásra, megosztva a meglévő és új létesítmények között.

Ezeket a költségeket a munkagépek és a járművek vonatkozásában az üzemóra alapján, a felhasználás szerint, a HR és a munkavédelmi költségeket a létszám arányában osztjuk a tevékenységekre, az összes kalkulált költséget 2/3-ad, 1/3-ad arányban osztottuk meg az Uszoda és az Új medence között. A kalkulált költség az **Uszoda** tekintetében **2 771 eFt**, az **Új medence** tekintetében **1 187 eFt**.

**Üzemi általános költség** a fürdő területén található üzemi épületek karbantartását, takarítását, fűtését, világítását, értékcsökkenését, valamint az üzemirányítás bér és személyi jellegű illetve adminisztrációs költségeit tartalmazza. A bér, a járulékok illetve a személyi jellegű kifizetések esetén 2 fő létszámot véve alapul 2018. évi várható költségeit vettük számba, a bérek vonatkozásában 10 %-os bérnövekménnyel számolva. Az üzemi általános költségek megosztásra kerültek a meglévő és új létesítmények között 2/3-ad és 1/3-ad arányban. **Uszoda 20 632 eFt**, az **Új medence 8 842 eFt**.

**A Társaság irányítási költségei, az egyéb általános költségek, illetve az egyéb adók és ráfordítások** a fürdőszolgáltatási tevékenységre, annak bevétele alapján osztott költségek. Az Rt. irányítás és egyéb költségek tekintetében növekedéssel nem számoltunk a 2018. évi üzleti tervhez képest. A költségek megosztásra kerültek a meglévő és új létesítmények között 70-30 % arányban. **Uszoda 12 110 eFt, Új medence 5 189 eFt**.

Az egyéb ráfordítások közül kiemelt tétel az **építményadó**, amelynek fizetésére az ingatlan tulajdonosa köteles, de a **tervezett üzemeltetési konstrukció illetve a vagyonátadás következtében ezeket a létesítményeket építményadó nem terheli.**

**Támogatást/üzemeltetési díjat** jelen kalkulációban nem vettünk figyelembe.

Az **Uszoda** összes költsége a kalkuláció szerint 270 millió Ft, a bevétele 89 millió Ft, kalkulált **vesztesége 181 millió Ft**.

Az **Új medence** összes költsége a kalkuláció szerint 64 millió Ft, az összes bevétele 33 millió Ft, a **vesztesége 31 millió Ft**.

**Az Új medence és az Uszoda összes együttes költsége 334 millió Ft, összes bevétele 122 millió Ft, a veszteség 212 millió Ft.**

Szombathely 2018. október 10.

 Dr. Kohuth Viktor

 vezérigazgató